มันนี่ทูเดย์
คลังยัน ธปท.ดูแลค่าบาท
30 ส.ค. 2559

คลังยัน ธปท.ดูแลค่าบาท
นายอภิศักดิ์ ตันติวรวงศ์ รมว.คลัง เปิดเผยว่า ค่าเงินบาทในขณะนี้แข็งค่าเกินไป ไม่ดีต่อเศรษฐกิจไทย โดยค่าเงินบาทต้องเคลื่อนไหวในทิศทางเดียวกับสกุลเงินของประเทศในภูมิภาค ซึ่งธนาคารแห่งประเทศไทย (ธปท.) ดูแลให้อยู่ในระดับดังกล่าวในปัจจุบัน
สำหรับเงินบาทวันที่ 29 ส.ค. 2559 ปิดตลาดที่ 34.60 บาท/เหรียญสหรัฐ แข็งค่าขึ้นจากช่วงเปิดตลาดที่ 34.65 บาท/เหรียญสหรัฐ จากแรงเทขายทำกำไรเงินเหรียญสหรัฐระหว่างวัน
ไฟเขียว กม.ประกันทางทะเล
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยผลการประชุมคณะกรรมการกำกับและส่งเสริมการประกันภัยธุรกิจประกันภัย เมื่อวันที่ 26 ส.ค. 2559 โดยที่ประชุมมีมติเห็นชอบในหลักการของร่างพระราชบัญญัติการประกันภัยทางทะเล พ.ศ. ... และให้สำนักงาน คปภ. เสนอร่าง พ.ร.บ. ดังกล่าวต่อกระทรวงการคลังเพื่อนำเสนอคณะรัฐมนตรีพิจารณาต่อไป